**Mark. 9:14-29**

**“Sonder geloof en gebed – niks!”**

*Andries Burger, GK Pinetown, 08 Desember 2019*

*Sing: Lied 157:1, 2; Ps. 146:1(T); Lied 334:1, 2, 3; Fil.4:4 sê...; Lied 292:1; Ps. 119:53(T); Sb 10-2;*

Kan jy jou voorstel dat iemand met ŉ lam been die Comrades probeer hardloop? Erger nog, wat dink jy sal die uitslag wees van iemand wat met twee lam bene al “wiggelend en waggelend” die moordende 90 km van Durban na Pietermaritzburg toe aanpak? Jy sou nie veel sukses verwag nie, nie waar nie?

En tóg, partykeer is dit hoe baie van ons, ek wil sê meeste van ons – party uitdagings in hierdie lewe aanpak.

En dan wonder ons soms hoekom is die resultate nie so goed is nie...

Mag dit nooit weer so wees nadat ons nou saam besin het oor wat Jesus hier in Mark. 9:14‑29 leer.

Aan die einde van hoofstuk 8 en die begin van hoofstuk 9 het daar ŉ baie dramatiese draaipunt gekom.

In die eerste helfte van die boek het ons Jesus leer ken as ŉ mens soos ons, behalwe die sonde. Maar daarmee saam het Markus die getuienis baie duidelik gemaak dat Jesus terselfdertyd baie meer is as net ŉ mens.

Soos sy mag oor siektes, en bose geeste; dat Hy derduisende mense kos gee met ŉ paar brode en vissies; selfs die wind en die golwe gehoorsaam Hom; Selfs die dood is geen probleem vir Hom wanneer Hy iemand weer lewendig wil opwek nie.

Die skares mense was verwonderd en het gewonder oor die vervulling van God se beloftes oor die Messias, hulle het Hom orals gevolg sodat Hy hulle siekes gesond kan maak en hulle na Hom kan luister;

die Fariseërs en Skrifgeleerdes het al meer in opstand teen Hom gekom soos wat julle valsheid en skynheiligheid al meer ontmasker is;

en die dissipels wat Hy gekies het het nog so min verstaan, al was Hy besig om hulle af te rig vir die roeping wat vir hulle voorlê.

En dan die draaipunt.

Baie het al gewonder, maar uiteindelik is die dissipels oortuig en Petrus sê dit prontuit, “Jesus is die Christus, die Seun van die Lewende God.” (Mark 8:29/Mat. 16:16)

Niks sou ooit weer dieselfde wees nie...

Die fokus van Jesus se bediening skuif dadelik na sy eintlike roeping.

Toe daar sekerheid is oor wie Hy regtig is, toe begin Hy hulle dadelik leer dat Hy eintlik gekom het om te ly en om doodgemaak te word, maar om weer uit die dood op te staan.

Sy heerlikheid, sy godheid word bevestig toe Hy vir Petrus, Jakobus en Johannes saam neem die berg op en daar verander sodat sy gesig soos die son geword het en sy klere soos lig.

Moses en Elia het by Hom verskyn as bevestiging dat dit werklik Hy is waarvan die wet en die profete getuig het.

En die stem uit die wolk, “Dit is my geliefde Seun. Luister na Hom.”

Hierdie Jesus van Nasaret is die beloofde Profeet wat sou kom, die Seun van Dawid wat ewig sal regeer, die Seun van die Mens, die Een wat die slang se kop sal vermorsel, die Messias, die Christus, die Seun van God.

Vir sy dissipels was hierdie ook ŉ dramatiese draaipunt – tot nou toe moes hulle uit wat hulle gesien het glo, maar van nou af moet hulle glo voordat hulle nog gesien het, voordat hulle sou verstaan.

Dit is waaroor hierdie insident daar in die vallei gaan.

Nege van Jesus se dissipels het in die vallei agtergebly toe Jesus en die ander drie die berg op is. ŉ Man het sy seun na hulle toe gebring sodat hulle die bose gees in hom kon uitdryf.

Dit was nie ongewoon om te verwag dat hulle sou kon nie. Jesus het hulle die mag gegee om siekes gesond te maak en om bose geeste uit te dryf – daarvan het ons in Markus 6 gelees toe Hy dy dissipels twee-twee uitgestuur het op hulle eerste sending.

Hulle het probeer maar kon dit nie regkry nie, in die Grieks sê die man in v. 18 dat hulle nie “genoeg krag gehad” het om dit te kon doen nie.

Dit was net waarvoor die skrifgeleerdes gewag het, wat hulle gesê het weet ons nie, maar daar het ŉ redelike argument ontstaan.

Dit is die eerste ding waarmee Jesus te doen kry nadat Hy die verheerliking op die berg ervaar het. Die kontras is baie groot – Jesus word verheerlik op die berg, en sy dissipels misluk in die vallei.

In sy opmerking hoor jy sy frustrasie en jy hoor die rede waarom die dissipels misluk het. “Ongelowige geslag.”

Hy verwys nie net na die skrifgeleerdes wat nie in Hom glo nie en elke kans uitbuit om moeilikheid te maak nie.

Dit is asof hulle gestryery nie vir hom belangrik is nie, Hy fokus nie daarop nie maar op dit wat sy dissipels nie kon doen nie.

Hy praat ook van hulle wat nie die geestelike krag, die geloofskrag het om die seun van die bose gees te bevry nie.

Jesus vra dat hulle die kind na Hom toe moet bring, en toe die bose gees Jesus sien toe haal hy al sy streke uit. So asof hy weet sy doppie is geklink.

Jesus vra die pa uit en in sy antwoord klink dit asof die pa nie meer so seker is dat sy seun bevry sal kan word nie.

Hy was seker genoeg daarvan om die kind te bring, maar toe die dissipels, wat by Jesus die krag vir die werk ontvang het, dit nie kon doen nie, is dit asof hy nie meer so seker is nie.

“As U tog miskien iets daaraan kan doen, kry ons jammer en help ons?”

Wonder jy of Ek kan? “Vir die een wat glo, kan alles.

(Kyk mooi wat daar staan. Daar staan nie ‘Vir die wat glo sál alles’ nie, maar kán alles. Ander vertalings is alles is moontlik. Moenie val vir die voorspoedsverkondigers wat die Bybel verdraai asof mens met jou geloof God sou kon dwing nie. Alles kán, maar net dit wat in sy wil is sál. Lees maar gerus die res van die Bybel...)

En dan die belydenis en die smeekroep ineen,

“Ek glo!, Help my in my ongeloof?”

Dis nie heeltemal ŉ teenstrydigheid nie, en tog is dit. Hierdie woorde pas soms presies in my mond ook – dalk ook in joune?

Ek bedoel nie ongeloof in jou verlossing in Jesus Christus nie, daarvoor gee die Here sekerheid. Jesus Christus is tog ons sekerheid.

Ek verwys na ons kleingeloof om in hierdie lewe al die magtige werk van God te sien en te beleef.

Die kleingeloof dat Hy sy beloftes sal nakom selfs in tye wat Hy beskik dat ons moet swaarkry en selfs moet ly.

Die kleingeloof dat ons in ons eie wysheid en krag wil lewe om self dinge te doen – selfs goeie dinge wat God van sy kinders vra en verwag.

Dis presies waarom die dissipels misluk het – Jesus het hulle die mag gegee oor bose geeste, maar hulle vergeet in wie se krag hulle dit moet uitoefen.

Toe hulle in hulle eie krag die seun wil bevry toe misluk dit. Hulle kon nie, hulle het nie genoeg krag gehad nie.

In v. 29 gee Jesus egter nog ŉ tweede rede waarom hulle misluk het –

“Hierdie goed kan net deur gebed uitgedrywe word.”

Met die bedoeling dat dit is wat hulle nie gedoen het nie, nie vir God gevra nie, maar self in eie krag opgetree het.

Waarom het hulle misluk –

twee dinge, ongeloof (“Ongelowige geslag”) én sonder gebed.

Gebed en geloof is pasmaats.

Geloof is die rede vir gebed. Waarom sal jy bid as jy nie glo nie?

Gebed is die bevestiging van geloof, jy sal net bid as jy glo.

Soos wat geloof en afhanklike vertroue in God groei, so sal gebed groei en toeneem.

As gebed min is, dan wys dit dat afhanklikheid en geloof min is, dat jy op iets anders as op God staatmaak, in iets of iemand ander glo.

Iemand stel dit so mooi,

“Gebed is die snelweg waarmee geloof reis na die almag van God.”

Sonder geloof en gebed was die dissipels soos iemand wat met twee lam bene die Comrades wil hol. Daar was geen kans op sukses nie.

Hoe gaan die met jou en met my geloofslewe?

Gebeur dit met jou ook dat jy besorg of bekommerd is oor iets, lank daaroor broei, met ander daaroor praat en raad vra, selfs slaap verloor daaroor. En dan eers tot die besef kom dat jy nou al met almal gepraat het daaroor, behalwe met God?

Of dalk praat jy gou en gereeld met God maar jy bly steeds bekommerd of omgekrap asof jy Hom nie gevra het nie, of asof jy Hom nie kan vertrou nie?

Laat ek ŉ paar voorbeelde noem – dink self verder in jou eie lewe...

Hoe hanteer jy siekte – is dit net medisyne en eetgewoontes? Hoeveel gebed en geloofsvertroue op God?

Hoe hanteer jy teleurstelling, en as iemand jou te na kom – hoeveel gebed en hoeveel geloofsvertroue in God se almag?

So kan jy jou lewe bly ondersoek – die eksamen wat jy moet skryf, of wat jou kinders moet skryf, jou geliefdes se veiligheid op die pad. Hoeveel gebed eb hoeveel geloofsvertroue?

En wat van dit wat nog baie belangriker is – die geloof van jou kinders as hulle nog klein is, of hulle geloofslewe as hulle al groot is? Hoeveel gebed en hoeveel geloofsvertroue?

Jou en my en ons gemeente se getuienis van Jesus se liefde en genade in die gemeenskap? Hoeveel gebed en geloofsvertroue?

Hunker jy ook na die perfekte erediens, liturgie en prediking? Hoeveel gebed en hoeveel geloofsvertroue?

Wil jy ook hê dat die gemeente sal groei in aanbidding en in getalle? Hoeveel bid jy daarvoor – of pak ons dit soos ŉ wedloop aan met een, selfs twee mank bene?

Luister wat staan in Jak. 4:2,3, *“Julle kry nie, omdat julle nie bid nie. 3As julle bid, ontvang julle nie, omdat julle verkeerd bid: Julle wil net julle selfsugtige begeertes bevredig.”*

Jesus is baie duidelik besig om sy dissipels voor te berei om eendag te bedien sonder sy fisiese teenwoordigheid. En netso vir jou en my.

Sonder geloof en sonder gebed is daar geen kans op sukses in jou dienswerk nie.

Of dit nou diens in jou gesin is, of in die samelewing by die skool en die werk, of in die gemeente.

Ons is regtig tot niks goed in staat nie, dit is God en Hy alleen wat ons gewillig en bekwaam maak deur sy Gees. (Fil. 2:13)

Laat ek een laaste opmerking maak wat ook tussen die lyne is in hierdie gedeelte.

Die beste bedienaar van God, soos die dissipels, is ŉ gelowige mens wat netsoos ander gelowiges soms ook gebuk kan gaan onder kleingeloof.

Moenie jou geloof en jou verwagting op my of enige ander predikant of ouderling of gelowige stel nie.

“Bring hom hier na my toe”, het Jesus gesê.

Jesus het die pad oopgemaak sodat elkeen wat in Hom glo direk na Hom kan gaan, trouens deur sy Gees het Hy die geloof in ons gewerk en Hy woon persoonlik in ons.

Hy stuur mense om Hom aan jou te bedien, om jou verhouding met Hom aan te moedig en te stimuleer. Natuurlik moet ek ŉ voorbeeld wees van wat ek van Hom leer.

Maar selfs my beste pogings is maar karig en vol foute, moenie so op my fokus dat dit jou geloofsgroei of jou geloofsvreugde belemmer nie. Party mense verloor geloof in God wanneer die ouderling of die predikant misluk.

Nee, fokus by my verby op God deur die versoening van Jesus Christus –

Hy luister, Hy troos, Hy versterk, Hy laat groei geloofsvertroue.

Hy is in beheer – ook van my diens en joune.

Hy is in beheer van alles – pak daarom jou lewenspad aan soos ŉ atleet met twee gesonde bene die Comrades sal aandurf: Geloof en gebed – gebed en geloof.

Onthou, “Gebed is die snelweg waarmee geloof reis na die almag van God.”

Mag dit van hierdie oomblik af die kenmerk wees van jou en my en van hierdie gemeente se lewe –

die getroue ywer en die opregtheid van ons gebede,

en die onverskrokke geloofsvertroue in die een en enigste ware God

wat weer ons Vader is deur Jesus Christus.

Amen.